Врз основа на член 27 и член 34 став 1 од Законот за слободен пристап до информации од јавен карактер (“Службен весник на Република Северна Македонија“ бр. 101/2019), а согласно член 109 став 9 од Законот за општата управна постапка (“Службен весник на Република Македонија“ бр. 124/2015), а согласно Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр.60/20) постапувајќи по Жалбата изјавена од Ј. Н., А. Н., Ј. Н., И. Н. и К. К., поднесена против Судски Совет на Република Сверена Македонија, по предметот Барање за пристап до информации од јавен карактер, Директорот на Агенцијата за заштита на правото на слободен пристап до информациите од јавен карактер, на 30.06.2022 година, го донесе следното

**Р Е Ш Е Н И Е**

1. Жалбата изјавена од Ј. Н., А. Н., Ј. Н., И. Н. и К. К., поднесена против Судски Совет на Република Сверена Македонија, заведена во Агенцијата под бр.08-174 на 15.06.2022 година по предметот Барање за пристап до информации од јавен карактер, **СЕ УВАЖУВА.**
2. **Предметот се враќа на повторно постапување пред првостепениот орган.**
3. **Имателот на информации е должен да го спроведе ова Решение во рок од 15 дена од денот на неговиот прием и за истото да ја извести Агенцијата.**

**О Б Р А З Л О Ж Е Н И Е**

## Ј. Н., А. Н., Ј. Н., И. Н. и К. К на 19.05.2022 година, по електронска пошта поднеле Барање за пристап до информации од јавен карактер до Судски Совет на Република Северна Македонија, со кое побарале по е-маил да им се достави фотокопија од следните информации:

„ 1. Одлуки за извршен избор на судии и претседатели во судовите на РСМ – за судиите Весна Јовановска, Габријела Михајловска и Еленонора Хамулиќ Ајро, судии на Управен суд на РСМ

1. Одлуки за разрешување на судии и претседатели поради нестручно и несовесно вршење на судиската функција – за судии од Управен суд на РСМ
2. Одлуки за изречени дисциплински мерки поради утврдена дисциплинска одговорност – за судиите Весна Јовановска, Габријела Михајловска, Елеонора Хамулиќ Ајро и Драгослав Радичевски, судии на Управен суд на РСМ
3. Извештаи за спроведено оценување за судиите и претседателите во судовите на РСМ – за сите спроведени оценувања, за судиите Весна Јовановска, Габријела Михајловска, Елеонора Хамулиќ Ајро и Драгослав Радичевски, судии на Управен суд на РСМ“.

 Имателот на информации, постапувајќи по ова Барање, на Барателот му доставил Допис “Доставување на информации од јавен карактер“ бр.11-929/2 од 26.05.2022 година.: каде е наведено: “...Ве известуваме дека сите Одлуки за извршен избор на судии и претседатели во судовите на Република Северна Македонија и Одлуки за разрешување на судии и претседатели на судови се јавни информации и се објавени на веб страницата на Судскиот совет на РСМ. Во однос на Извештаи за спроведено оценување за судиите и претседателите во судовите на РСМ не се информации од јавен карактер“.

Незадоволни од наведениот Допис, Барателите на информации поднесоа Жалба до Агенцијата за заштита на правото на слободен пристап до информациите од јавен карактер, заведена во Агенцијата под бр.08-174 од 15.06.2022 година. Во Жалбата е наведено: „..ССРМ во својот Одговор 11-929/2 од 26.05.2022 за првите две информации од точка 1 и точка 2 од нашето Барање наведува нивна достапност на веб страницата на ССРМ ... за бараната информација од точка 3 од нашето Барање нема дадено воопшто одговор, не ја има дадено ниту бараната информација .... за бараната информација од точка 3 од нашето Барање наведува нивна нејавност .....“

Агенција, преку е-маил заведен под бр.08-174 од 15.06.2022 година, ја препрати Жалбата до Општина Куманово и побара во рок од 7 дена да се произнесе по истата и до Агенцијата да ги достави сите списи во врска со предметот.

На 22.06.2022 година, Имателот на информации до Агенцијата достави Допис заведен во Агенцијата под бр.08-174, каде е наведено: “ ...Ви го доставувам одговорот на дополнителното барање за пристап до информација од јавен карактер. Исто така во прилог Ви го доставувам и првиот одговор што го доставивме до барателите на информацијата“. Во прилог ги достави списите во врска со предметот: “Доставување на информација од јавен карактер“ бр.11-929/5 од 16.06.2022 година и “Доставување на информација од јавен карактер“ бр.11-929/2 од 26.05.2022 година.

Агенцијата за заштита на правото на слободен пристап до информациите од јавен карактер, согласно одредбите од Законот за слободен пристап до информации од јавен карактер, ја разгледа Жалбата изјавена од барателите на информацијата, истата **ЈА УВАЖИ и предметот го врати на повторно постапување пред првостепениот орган,** поради следното:

Агенцијата за заштита на правото на слободен пристап до информациите од јавен карактер, по разгледувањето на Жалбата и другите списи во врска со предметот, утврди дека имателот на информации не постапил согласно одредбите од Законот за слободен пристап до информации од јавен карактер и не ја доставил целосно бараната информација до барателите, на начин и во форма наведени во Барањето.

Согласно член 20 став 1 од Законот за слободен пристап до информации од јавен карактер „Ако имателот на информации позитивно одговори на барањето или ако барањето делумно или целосно го одбие, за тоа ќе донесе **решение**“.

Од горенаведениот член произлегува дека, имателот на информации наместо да достави до барателот Одговор на барање, бил должен да постапи согласно членот 20 од истиот Закон и да донесе Решение во врска со Барањето. Имателот на информации е должен да постапи согласно одредбите на Законот за слободен пристап до информации од јавен карактер како Lex specialis во областа на слободниот пристап.

Исто така, Имателот на информации должен е да го спроведе и член 10 од Законот за слободен пристап до информации од јавен карактер и проактивно да постапува и да ги објавува актите од своја надлежност на својата веб страница.

При повторното постапување по предметот, Имателот на информации е должен да постапи по укажувањата на Агенцијата.

Поради погоре наведеното, Агенцијата за заштита на правото за слободен пристап до информации од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение може да се поведе управен спор пред Управниот суд во рок од 30 дена од денот на неговото доставување.

**Директор,**

 **Пламенка Бојчева**